Középiskoláit szülővárosában végezte; a bukaresti Pedagógiai Főiskolán szerzett tanári diplomát 1972-ben. Újságírói pályáját a nagyváradi Új Élet szerkesztőségében kezdte (1946–48). Publicisztikai munkássága Bukarestben teljesedett ki, ahol az Ifjúmunkás (1948–49, 1958–60), a Romániai Magyar Szó (1949–52) és az Előre (1956–58) belső munkatársa volt, az 1956-os magyar forradalom leverése után a lap Budapestre kiküldött tudósítója. 1961–70 között a Könyvtári Szemlét szerkesztette, majd 1970-től A Hét szerkesztőségében dolgozott nyugdíjazásáig (1991). Utolsó éveiben az Erdélyi Napló és a Krónika bukaresti tudósítója, valamint a bukaresti "Ziua" napilap rövid életű magyar kiadásának (A Nap) külső munkatársa volt.